Regering: Weerhou belastingopgawe tot water, ligte betaal is - Solidariteit WêreldSolidariteit Wêreld
Tuis › Nuuskantoor › Regering: Weerhou belastingopgawe tot water, ligte betaal is
Regering: Weerhou belastingopgawe tot water, ligte betaal is
Volgens 'n artikel wat BusinessTech gepubliseer het, oorweeg die Suid-Afrikaanse Vereniging vir Plaaslike Regering (SALGA) 'n aantal nuwe maatreëls om munisipale inkomste-invordering regoor Suid-Afrika te verbeter.
Thembi Nkadimeng, die president van SALGA, verduidelik dat hierdie maatreëls die samewerking met die Suid-Afrikaanse Inkomstediens (SAID) insluit wat beteken dat terugbetalings vanaf SAID aan belastingbetalers moontlik weerhou sal word in gevalle waar wanbetaling van munisipale rekeninge voorkom.
Nkadimeng sê dat data van die ouditeur-generaal 'n duidelike afname in die invordering van gelde vir plaaslike regering toon.
"Een van die maatreëls sluit die wysiging van die Wet op Belastingadministrasie in. Voordat SAID belastingterugbetalings maak, sal 'n ondersoek bepaal of die betrokke belastingbetaler geld aan sy of haar munisipaliteit verskuldig is. Indien die belastingbetaler enige geld skuld, sal die bedrag wat aan die munisipaliteit verskuldig is, eers betaal moet word voordat 'n terugbetaling in die betrokke belastingbetaler se rekening gemaak word." – Thembi Nkadimeng, president van SALGA.
Volgens Nkadimeng bevestig munisipale ouditresultate dat finansiële verslae toenemende aanduidings van 'n ineenstorting in plaaslike regering se finansies toon. Die ouditeur-generaal bevestig ook dat die finansiële ellende van plaaslike regering 'n swaar las op munisipale skuldeisers plaas.
Sy noem dat dit 'n welbekende feit is dat 'n gemiddeld van 59% van munisipale skuld nie verhaalbaar is nie; in 55 munisipaliteite kan meer as 80% nie verhaal word nie en skuldinvordering by 99 munisipaliteite verloop reeds meer as 90 dae.
Die oudit van die plaaslike regering vir 2018-2019 toon dat daar vir die derde jaar agtereenvolgens agteruitgang in die uitkoms van die oudit onder die plaaslike owerheidsadministrasie is. In 'n tydperk van 3 jaar het die ouditresultate van 76 munisipaliteite verswak en slegs 31 munisipaliteite se ouditresultate het verbeter. Slegs 11% van die 257 munisipaliteite in Suid-Afrika het skoon oudits ontvang.
Volgens Nkadimeng sluit ander maatreëls wat oorweeg word die volgende in:
Die wysiging van skema 2, artikel 10 van die Wet op Munisipale Stelsels is nodig, sodat alle staatsamptenare, asook munisipale raadslede en werknemers, nie meer as drie maande agterstallig met hul munisipale rekeninge mag wees nie. Dit geld ook verkose en aangewese verteenwoordigers op ander gebiede.
Dit sluit die opstel van maatreëls in om die steeds toenemende huishoudelike skuld van munisipaliteite af te skryf, insluitend die instelling van 'n nasionale wetsontwerp vir die afskrywing van hierdie skuld in ruil vir die installering van voorafbetaalde water- en elektrisiteitsmeters.
Die wysiging van die verkrygingsregulasies is noodsaaklik om enige potensiële diensverskaffer te verplig om 'n nakomingsertifikaat vir munisipale dienste op te stel voordat 'n regeringskontrak toegeken word.
Betaal munisipale skuld aan Eskom
Volgens Nkadimeng styg die munisipale skuld aan Eskom steeds sonder dat enige verbetering ten opsigte van skuldvereffening te bespeur is. Boonop vererger die impak van die Covid-19-pandemie die situasie.
Die daarstelling van 'n agentskap vir die insameling vir distrikinkomste is nodig. Dit sal die invorderingsdoeltreffendheid verbeter en munisipale personeel toelaat om op dringender diensleweringspogings te fokus. SAID-stelsels en -prosesse sal vir die daarstelling van die agentskap oorweeg word nadat die nodige ondersoek gedoen is.
Foto: India Filings | Shutterstock
Beste Solidariteit Die munisipaliteite pleeg soveel bedrog. Die invorderings maatskappy wat nou beoog word om die geld in te samel gaan net soveel bedrog pleeg. Dit is ongelukkig 'n feit. Die beste raad is dat ondernemers moet alhoewel hulle hul rekening vanaf hul Munisipaliteit verkry, kry die elektrisiteit geld direk in Eskom se rekening in betaal. Met hierdie wyse kan daar net EEN entiteit wees wat dan verantwoordelik gehou kan word sou hulle nie op die einde van die dag nie elektrisiteit kan verskaf nie. Eskom hulself. Nou wys Eskom die vinger na die Munisipaliteite. Miljoene rande word spandeer om… Read more »